Man vas wat glo gesin met byl vermoor | Maroela Media
'n Man is Sondag in Douglas in die Noord-Kaap in hegtenis geneem nadat hy glo twee gesinslede met 'n byl vermoor het.
Kol. Priscilla Naidu, 'n polisiewoordvoerder, het gesê die 53-jarige man is omstreeks 13:20 deur 'n werker by 'n golfbaan gesien. Die werker het die polisie ontbied en die verdagte, wat in 'n veld weggekruip het, is in hegtenis geneem.
"Daar word vermoed dat die man sy 40-jarige suster en 19-jarige susterskind op 5 Maart met 'n byl vermoor het," het Naidu gesê. "Die man se 80-jarige ma en 17-jarige susterskind is ook tydens die aanval beseer. Albei is ná die aanval na 'n hospitaal geneem, en is intussen ontslaan."
Die man, wat saam met al vier gesinslede gebly het, het ná die aanval gevlug.
"Die verdagte was ontwater en hy is na 'n hospitaal geneem vir behandeling. Hy sal binnekort na Kimberley oorgeplaas word vir verdere behandeling. Hy sal na verwagting binnekort in die Douglas-landdroshof verskyn," het Naidu bygevoeg.